Een dood ná bakkie en taxi botsEen man is dood en 16 mense beseer na ŉ bakkie en minibustaxi Maandagaand in Vanderbijlpark, Gauteng, reg van voor teen mekaar gebots het. André Visser, ŉ woordvoerder van ER24, sê die besonderhede oor die ongeluk is nog nie duidelik nie. “Die voorkant van die bakkie is heeltemal verwoes. Die bestuurder is noodlottig beseer en op die toneel dood verklaar,” het Visser gesê. “ŉ Vrou in haar 70s het ernstige rug, nek en heupbeserings opgedoen. Sy is op die toneel behandel en na ŉ nabygeleë hospitaal geneem. Vyftien ander pasiënte is vir verskeie geringe beserings behandel en is met ambulanse na omliggende hospitale geneem.” Die betrokke owerhede ondersoek die voorval.